[{"text_idx": "#000000", "text": "Interkultura renkontig\u0302o kadre de la Interlingvistikaj studoj"}, {"text_idx": "#000001", "text": "Post la septembra starto de la nova interlingvistika grupo ni raportis pri la grandnombra kaj multkultura partoprenantaro: 41 partoprenantoj el 21 landoj; 21 studentoj venas el Eu\u0306ropo (Britio, C\u0302eh\u0302io, Francio, Hispanio, Hungario, Italio, Kroatio, Norvegio, Pollando, Rumanio, Rusio, Slovakio) kaj 20 el nau\u0306 ekstereu\u0306ropaj landoj (Brazilo, C\u0302ilio, C\u0302inio, Indonezio, Irano, Koreio, Kubo, Pakistano, Vjetnamio). Tio estas bonega kaj natura bazo por interkulturaj kaj interlingvaj komparoj tra Esperanto, kio jam komencig\u0302is dum la kursoj pri Esperanta kulturo kaj Fonetiko.\nPost la hibrida sesio en septembro kiun partoprenis la duono surloke en Poznano, la dua semajnfina sesieto en oktobro (23-24) estis plene virtuala tra zoom. Tio ebligis la inviton de eksteraj prelegantoj, prezentadojn de la gestudentoj, diskutadon kaj ekzercadon pri la traktataj temoj. La multkultura studentaro ludis la c\u0302efan rolon prezentante gravajn kulturaj\u0302ojn, lokojn kaj eventojn en Esperantio pri kiuj ili mem havas sperton: Radio Havano Kubo (Ariadne Garci\u0301a Gutie\u0301rrez, mem kunlaborantino), La Brita Esperantisto (Tim Owen, la redaktoro), brazilaj esperanto-gazetoj (Manuela Burghelea, kiu nun esploras ilin en Brazilo), la Esperanto-Muzeo en Zaozhuang (Folia: Li Xin el Zaozhuang, C\u0302inio), Bhinneka Tunggal Ika kaj Esperantujo (Arya Ferduzi el Indonezio), la fama esperantista verkisto Lau\u0306lum (far lia iama lernantino Yu Jianchao), Esperanta arto kaj muziko (Benoi\u0302t Stasiaczyk, mem muzikisto, franco vivanta en C\u0302inio). Jukka Pietila\u0308inen (Finnlando) kiel gastpreleganto skizis la historion de esperanta gazetaro kaj elstarigis la plej signifajn."}, {"text_idx": "#000002", "text": "Same kadre de la kurso pri Komunikado okazis interesaj studentaj prezentoj pri komunikado de: hundoj (Lisa Bannier el Francio), katoj (Harry Baron el Britio); pri metakomunikado en C\u0302inio kaj aliaj aziaj landoj (Arko: Gong Xiaofeng, C\u0302inio), diferenco en nomuzado inter orientaj kaj okcidentaj landoj (surbaze de pridemandado far G\u0302ojo: Hoan Thi Tran el Vjetnamio); komunikado inter kuracisto kaj paciento (far la kuracistino Margaret Zaleski-Zamenhof el Francio). Kadre de amaskomunikado la reta komunikado ricevis specialan atenton (Milan Kolka el C\u0302eh\u0302io)."}, {"text_idx": "#000003", "text": "En oktobro kiel gastpreleganto Humphrey Tonkin parolis pri la poezio de la unua periodo de la Esperanta literaturo kaj entute pri la rolo de esperanta literaturo en la stabilig\u0302o de la lingvo. Lian interesan prezenton sekvis vigla diskutado, kiun partoprenis la kursgvidanto Tomasz Chmielik. Nicolau Dols dau\u0306rigis la traktadon de fonetiko kaj prezentis la analizilon de la programo Praat."}, {"text_idx": "#000004", "text": "La okazigo ne nur de la hibridforma studsesio disvolvig\u0302is sukcese danke al la teknika realigo de Katalin Kova\u0301ts, sed ankau\u0306 la nuna virtuala. Pri la programo s\u0302i pretigis filmitajn registraj\u0302ojn, kiujn la studentoj \u2013 kiuj pro la horzonaj diferencoj ne c\u0302iam povis realtempe c\u0302eesti \u2013 povas spekti en la sekvaj semajnoj. La studmaterialoj kaj taskoj estas disponigitaj en la Klerigejo de edukado.net, same la registrado de plenumitaj taskoj."}, {"text_idx": "#000005", "text": "Gvidanto de la Interlingvistikaj Studoj"}]